Loode-Venemaal paikneva Tšerepovetsi linnaga ei pruugi paljudel eestlastel mingeid seoseid tekkida. Siinne spordisõber sügisest enam nende hulka kuuluma ei peaks, sest tuleval KHLi hooajal tõmbab sealse hokiklubi ehk Tšerepovetsi Severstali särgi selga Eesti koondise ründaja Robert Rooba.
KHLi siirduv Rooba: välismaalasi sinna pingile ei võeta
«See on ühe suure unistuse täitumine,» ei hoidnud 27-aastane mängumees üleminekust kõneldes emotsioone vaka all. 2008. aastal hokikarjääri nimel isa Jüriga üle lahe Soome kolinud Roobal jäi põhjanaabrite juures tänavu selja taha karjääri parim hooaeg. Ta sahistas väravavõrku 30 korral, millega oli koduklubi Jyväskylä JYPi suurim väravakütt. Soome liigas tervikuna, mida hinnatakse maailmas tugevuselt kolmandaks-neljandaks, oli see paremuselt teine näitaja: enamaks oli võimeline vaid Pori Ässäti edurivimees Sebastian Wännström (33).